Komisijos sprendimas
2000 m. lapkričio 24 d.
iš dalies keičiantis Sprendimą 93/195/EEB dėl gyvūnų sveikatos reikalavimų ir veterinarinio sertifikavimo pakartotinai įvežant laikinai eksportuotus registruotus arklius lenktynėms, varžyboms ir kultūriniams renginiams
(pranešta dokumentu Nr. C(2000) 3552)
(tekstas svarbus EEE)
(2000/754/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/426/EEB dėl gyvūnų sveikatos reikalavimų, reglamentuojančių arklinių šeimos gyvūnų importą iš trečiųjų šalių ir jų judėjimą [1], su paskutiniais pakeitimais, padarytais Austrijos, Suomijos ir Švedijos stojimo aktu, ypač į jos 19 straipsnio ii punktą,
kadangi:
(1) Pagal Komisijos sprendimą 93/195/EEB [2] su paskutiniais pakeitimais, padarytais Sprendimu 2000/209/EB [3], pakartotinai įvežti galima tik trumpiau kaip 30 dienų trečiojoje šalyje laikytus registruotus arklius lenktynėms, varžyboms ir kultūriniams renginiams.
(2) Kad būtų sudarytos geresnės sąlygos Bendrijos kilmės arkliams dalyvauti Japonijos pasaulio taurės ir Honkongo tarptautinėse žirgų lenktynėse, minėtą laikotarpį reikėtų pratęsti daugiausiai iki 90 dienų.
(3) Šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 93/195/EEB iš dalies keičiamas taip:
1) 1 straipsnis papildomas tokia šešta įtrauka:
"- dalyvavo Japonijos pasaulio taurės ir Honkongo tarptautinėse žirgų lenktynėse ir atitinka šio sprendimo VI priede nurodyto pavyzdžio veterinarijos sertifikato reikalavimus."
2) šio sprendimo priedas pridedamas kaip VI priedas.
2 straipsnis
Šis sprendimas skirtas valstybėms narėms.
Priimta Briuselyje, 2000 m. lapkričio 24 d.